Ο **Κλέμιντ Άντρασον Όλσεν**  (*Klæmint Andrasson Olsen*, γεννήθηκε 17 Ιουλίου 1990) είναι ποδοσφαιριστής από τις Νήσους Φερόες που αγωνίζεται ως κεντρικός επιθετικός. Είναι πρώτος σκόρερ στην ιστορία της εθνικής ομάδας των Νήσων Φερόε με 10 γκολ, ενώ είναι και ο κορυφαίος σκόρερ στην ιστορία του πρωταθλήματος της χώρας του.

Βιογραφία
---------

Γεννήθηκε με ανατομικό πρόβλημα στο αριστερό του πόδι (ήταν κοντύτερο από το άλλο) και το μήνυμα από τους γιατρούς ήταν ξεκάθαρο: δεν θα γινόταν ποτέ ποδοσφαιριστής. Ωστόσο, αυτό δεν αποθάρρυνε τη μητέρα του, η οποία σε ραδιοφωνική εκπομπή το 2014 είπε ότι με ειδική αγωγή κάθε πρωί και βράδυ για πέντε χρόνια το πόδι του γιου της έγινε σχεδόν φυσιολογικό. Το μόνο κατάλοιπο που έχει απομείνει στον ποδοσφαιριστή από την αναπηρία του είναι ότι ο μυς της αριστερής του κνήμης είναι σημαντικά μικρότερος από το δεξιό, αλλά αυτό σίγουρα δεν στάθηκε εμπόδιο για επιτυχημένη ποδοσφαιρική καριέρα. Μεγάλη σημασία έπαιξε και η επιμονή του ίδιου, καθώς το αντιμετώπισε ως το μεγαλύτερο κίνητρο όταν ήταν στην εφηβεία, καθώς ήθελε να αποδείξει ότι οι γιατροί έκαναν λάθος. Έτσι κατάφερε να ξεκινήσει να παίζει στα 12 του χρόνια.

Ξεκίνησε την καριέρα του σε μικρές ομάδες στη δεύτερη κατηγορία και το 2007 εντάχθηκε στην ΝΣΙ Ρούναβικ με την οποία συνεχίζει να αγωνίζεται. Την πρώτη του χρονιά κατέκτησε το πρωτάθλημα, το μόνο στην καριέρα του. Το 2011 ψηφίστηκε καλύτερος νέος ποδοσφαιριστής του πρωταθλήματος και το 
2011–12 ήταν για πρώτη φορά πρώτος σκόρερ, η πρώτη από τις τέσσερις συνεχόμενες φορές. Το 2012 έκανε και το ντεμπούτο του στην εθνική ομάδα των ανδρών, όντας διεθνής με τις μικρότερες εθνικές ομάδες από το 2005. Από το 2013 έγινε και αρχηγός της ομάδας του. Το 2016–17 κατέκτησε το δεύτερο συλλογικό του τίτλο, το Κύπελλο. Το πρώτο διεθνές του γκολ ήρθε πολύ αργά για την αδύναμη εθνική της μικρής χώρας, στις 7 Ιουλίου 2019, με αντίπαλο την Ισπανία (1–4), όπου μείωσε το σκορ σε 1–2. Στις 20 Αυγούστου 2020 στα πλαίσια του Γιουρόπα Λιγκ, σημείωσε χατ τρικ στον αγώνα με αντίπαλο την ουαλική Μπάρι Τάουν Γιουνάιτεντ (αποτέλεσμα 5–1), ο πρώτος ποδοσφαιριστής από τη χώρα του που πέτυχε κάτι τέτοιο. Έχοντας έξι τίτλους πρώτο σκόρερ του εθνικού πρωταθλήματος
είναι και ο κορυφαίος σκόρερ όλων των εποχών του πρωταθλήματος των Νήσων Φερόε.

Τίτλοι και διακρίσεις
---------------------

**ΝΣΙ Ρούναβικ**

* Πρωτάθλημα Νήσων Φερόε : 2007
* Κύπελλο Νήσων Φερόε : 2016–17

**Ατομικές διακρίσεις**

* Πρώτος σκόρερ πρωταθλήματος (6) : 2013 (21 γκολ), 2014 (21 γκολ), 2015 (21 γκολ), 2016 (23 γκολ), 2019 (26 γκολ), 2020 (17 γκολ)
* Καλύτερος νέος παίκτης : 2011

Δείτε επίσης
------------

* Κατάλογος κορυφαίων διεθνών σκόρερ ποδοσφαίρου ανδρών ανά χώρα

Παραπομπές
----------

1. ↑  «Faroe Islands - Record International Players». Ανακτήθηκε στις 5 Φεβρουαρίου 2022.
2. 1 2  «Klæmint Olsen». Ανακτήθηκε στις 6 Φεβρουαρίου 2022.
3. 1 2  «Færøsk målscorer voksede op med klumpfod». Ανακτήθηκε στις 6 Φεβρουαρίου 2022.
4. 1 2  «Klaemint Olsen, o εκτελεστής με το χωλό πόδι». Ανακτήθηκε στις 6 Φεβρουαρίου 2022.
5. ↑  «ESCLUSIVA ICN: Intervista a Klæmint Olsen». Αρχειοθετήθηκε από το πρωτότυπο στις 6 Φεβρουαρίου 2022. Ανακτήθηκε στις 6 Φεβρουαρίου 2022.
6. ↑  «K. Olsen». Ανακτήθηκε στις 6 Φεβρουαρίου 2022.
7. ↑  «Klaemint Olsen». Ανακτήθηκε στις 6 Φεβρουαρίου 2022.
8. 1 2  «History beckons for NSI Runavik as Klæmint Olsen looks to book dream return to Aberdeen in the Europa League». Ανακτήθηκε στις 6 Φεβρουαρίου 2022.
9. ↑  «Spain make it three wins out of three with victory over Faroes». Ανακτήθηκε στις 6 Φεβρουαρίου 2022.
10. ↑  «Klaemint Olsen's hat-trick helped NSI Runavik brush aside visitors Barry Town United in Thursday's Europa League preliminary round tie in Toftir». Ανακτήθηκε στις 6 Φεβρουαρίου 2022.
11. ↑  «Faroe Islands - List of Topscorers». Ανακτήθηκε στις 6 Φεβρουαρίου 2022.

Εξωτερικοί σύνδεσμοι
--------------------

* National football team player Klæmint Olsen
* Συνέντευξη του Όλσεν